5 ປີຕໍ່ໜ້​າ ກະຊວງສຶກສາທິການ ແລະ ກີລາ ຈະພັດທະນາການສຶກສາກ່ອນໄວຮຽນ​ໃຫ້​ບັນລຸ​ເປົ້າໝາຍ
ໜ້າທໍາອິດມ່ວນ > ຂ່າວປະຈໍາວັນ > 5 ປີຕໍ່ໜ້​າ ກະຊວງສຶກສາທິການ ແລະ ກີລາ ຈະພັດທະນາການສຶກສາກ່ອນໄວຮຽນ​ໃຫ້​ບັນລຸ​ເປົ້າໝາຍ
13 ກໍລະກົດ 18 (10:13) ເປີດອ່ານ ຄວາມຄິດເຫັນ 0
ໃນໄລຍະ 5 ປີຕໍ່ໜ້າ, ກະຊວງສຶກສາທິການ ແລະ ກີລາ (ສສກ) ຈະສືບຕໍ່ພັດທະນາ, ແກ້ໄຂບັນຫາ ແລະ ສິ່ງທ້າທາຍທີ່ກ່ຽວຂ້ອງກັບການສຶກສາກ່ອນໄວຮຽນ, ເຊິ່ງໄດ້ກໍານົດຄາດໝາຍ ແລະ ວຽກງານຈຸດສຸມ ເພື່ອໃຫ້ເດັກທຸກຄົນມີໂອກາດໄດ້ກຽມພາສາລາວ ແລະ ມີຄວາມພ້ອມກ່ອນເຂົ້າຮຽນໃນຊັ້ນປະຖົມສຶກສາ ແນໃສ່ຫຼຸດຜ່ອນການປະລະການຮຽນ ແລະ ການຄ້າງຫ້ອງໃນຊັ້ນປະຖົມສຶກສາ​ໃຫ້​ບັນລຸ​ເປົ້າໝາຍ.
ອີງຕາມແຜນພັດທະນາ 5 ປີ (2016-2020) ສໍາລັບຂະແໜງການຍ່ອຍຂອງຂະແໜງການສຶກສາ ໃຫ້ຮູ້ວ່າ: ກະຊວງສຶກສາທິການ ແລະ ກີລາ ຈະສືບຕໍ່ພັດທະນາ, ແກ້ໄຂບັນຫາ ແລະ ສິ່ງທ້າທາຍທີ່ກ່ຽວຂ້ອງກັບການສຶກສາກ່ອນໄວຮຽນ ໃນໄລຍະ 5 ປີຕໍ່ໜ້າ, ເຊິ່ງໄດ້ກໍານົດຄາດໝາຍຮອດປີ 2020 ແມ່ນເພີ່ມອັດຕາເຂົ້າຮຽນຂອງເດັກອາຍຸ 3-4 ປີ ຈາກ 31,5 ເປີເຊັນ ໃຫ້ໄດ້ 40 ເປີເຊັນ, ເພີ່ມອັດຕາເຂົ້າຮຽນຂອງເດັກອາຍຸ 3-5 ປີ ຈາກ 43,2 ເປີເຊັນ ໃຫ້ໄດ້ 55 ເປີເຊັນ ແລະ ເພີ່ມອັດຕາເຂົ້າຮຽນຂອງເດັກອາຍຸ 5 ປີ ຈາກ 66 ເປີເຊັນ ໃຫ້ໄດ້ 80 ເປີເຊັນ.
ສ່ວນ 5 ຍຸດທະສາດ ​ແມ່ນສົ່ງເສີມການສຶກສາໄປສູ່ເຂດຫ່າງໄກສອກຫຼີກ ແລະ ສ້າງເງື່ອນໄຂໃຫ້ແກ່ເດັກຜູ້ດ້ອຍໂອກາດ ແລະ ທຸກຍາກ, ເພດຍິງ, ຊົນເຜົ່າ ແລະ ພິການໄດ້ຮັບການດູແລ ແລະ ກຽມຄວາມພ້ອມດ້ານການຮຽນຮູ້ຕາມເກນອາຍຸເຂົ້າຮຽນ; ປັບປຸງຄຸນະພາບການບໍລິການການສຶກສາແກ່ເດັກກ່ອນໄວຮຽນໃຫ້ໄດ້ມາດຕະຖານ ແລະ ພຽງພໍ; ສົ່ງເສີມວຽກງານສຸຂະພາບ ແລະ ສຸຂະອະນາໄມ ໂພຊະນາການສຶກສາໃນສະຖານການສຶກສາກ່ອນໄວຮຽນ; ພັດທະນາມາດຕະຖານ ແລະ ລະບົບປະກັນຄຸນະພາບການສຶກສາກ່ອນໄວຮຽນ ແລະ ສົ່ງເສີມຄວາມສາມາດໃນການບໍລິຫານ-ຄຸ້ມຄອງ ໃນສະຖານການສຶກສາກ່ອນໄວຮຽນ ຈະໄດ້ຈັດຕັ້ງປະຕິບັດເພື່ອໃຫ້ບັນລຸໄດ້ຈຸດປະສົງ ແລະ ຄາດໝາຍທີ່ຕັ້ງໄວ.
ຢ່າງໃດກໍ່ຕາມ, ເຖິງແມ່ນວ່າອັດຕາການເຂົ້າຮຽນຂອງເດັກໃນເກນອາຍຸ 3-5 ປີ ສະເລ່ຍໃນທົ່ວປະເທດໄດ້ບັນລຸຄາດໝາຍຂອງແຕ່ລະປີ, ແຕ່ວ່າບັນຫາດ້ານຄຸນະພາບການຮຽນ-ການສອນ ຍັງບໍ່ໄດ້ເອົາໃຈໃສ່ແກ້ໄຂ ແລະ ຍັງເປັນບັນຫາທ້າທາຍ ໂດຍສະເພາະແມ່ນການສອນເດັກຊົນເຜົ່າ ແລະ ເດັກໃນເຂດຫ່າງໄກສອກຫຼີກຢູ່ບາງແຂວງ ແລະ ຍັງມີຫຼາຍແຂວງທີ່ຍັງບໍ່ທັນສາມາດຂະຫຍາຍໂຮງຮຽນອະນຸບານໄປສູ່ຊຸມຊົນໄດ້, ຍັງມີຫຼາຍສາເຫດທີ່ເຮັດໃຫ້ການຂະຫຍາຍຕົວຂອງການ ສຶກສາກ່ອນໄວຮຽນຊັກຊ້າໃນບາງເຂດ ເປັນຕົ້ນແມ່ນ ຫ້ອງຮຽນບໍ່ເອື້ອອໍານວຍຄວາມສະດວກຕໍ່ ການຈັດກິດຈະກໍາສໍາລັບເດັກ, ການສ້າງຄູອະນຸບານມີຈໍານວນຫຼາຍ ແລະ ພຽງພໍ, ແຕ່ຄວາມສາມາດໃນການບັນຈຸຄູມີຈໍາກັດ, ຈໍານວນຫ້ອງຮຽນເພື່ອຮອງຮັບກໍ່ຍັງຈໍາກັດ ແລະ ການປະກອບສ່ວນຂອງຊຸມຊົນ ຫຼື ພາກສ່ວນຕ່າງໆ ຕໍ່ການສຶກສາກ່ອນໄວຮຽນຍັງບໍ່ມີຫຼາຍ.
ສໍາລັບໃນໄລຍະ 5 ປີຜ່ານມາ ວຽກງານການສຶກສາກ່ອນໄວຮຽນ ໄດ້ຮັບການພັດທະນາດີຂຶ້ນ, ເຊິ່ງຈໍານວນນັກຮຽນ, ຈໍານວນຄູ ແລະ ຈໍານວນຫ້ອງຮຽນກໍ່ເພີ່ມຂຶ້ນຕາມລໍາດັບ ພາຍໃຕ້ນະໂຍບາຍຂະຫຍາຍໂອກາດທາງດ້ານການສຶກສາ ໂດຍຜ່ານຫ້ອງກຽມປະຖົມ, ກຸ່ມຮຽນຜ່ານການຫຼິ້ນໃນຊຸມຊົນ ແລະ ດ້ວຍການສະໜັບສະໜູນຂອງຄູ່ຮ່ວມພັດທະນາ ໄດ້ເຮັດໃຫ້ອັດຕາເຂົ້າຮຽນຂອງເດັກ 5 ປີ ບັນລຸໄດ້ເຖິງ 66 ເປີເຊັນ. ສ່ວນເດັກກຸ່ມອາຍຸ 3-5 ປີ ບັນລຸ 43.2 ເປີເຊັນ. ຄຽງຄູ່ກັບການຂະຫຍາຍຕາໜ່າງໂຮງຮຽນແລ້ວ ກະຊວງສຶກສາທິການ ແລະ ກີລາ ຍັງໄດ້ເອົາໃຈໃສ່ພັດທະນາຫຼັກສູດຊັ້ນອະນຸບານສຶກສາ ແລະ ໄດ້ສະໜອງສື່ການຮຽນ-ການສອນຕ່າງໆ.
ການສຶກສາ ເດັກນ້ອຍ ຂ່າວປະຈໍາວັນ
ຊົມເຊີຍ! ນັກຮຽນລາວ ສາມາດຍາດໄດ້ຫຼຽນຄຳ ແລະ ຫຼຽນທອງ ງານແຂ່ງຂັນວິທະຍາສາດ ຢູ່ມາເລເຊຍ
12 ກໍລະກົດ 18 (06:04)
13 ກໍລະກົດ 18 (10:13) ເປີດອ່ານ26 ຈໍານວນທີ່ຖືກແບ່ງປັນ48 ຈໍານວນຄອມເມັ້ນ 0